钦定古今图书集成/理学汇编/字学典/第084卷 > 《姜尧章续书谱》 > 《情性》
## 钦定古今图书集成/理学汇编/字学典/第084卷 > 《姜尧章续书谱》 > 《情性》

“艺之至，未始不与精神通。”其说见于昌黎《送高闲序》。
孙过庭云：“一时而书，有乖有合。合则流媚，乖则雕疏。
神怡务闲，一合也；感惠徇知，二合也；时和气润，三合
也；纸墨相发，四合也；偶然欲书，五合也；心遽体留，一
乖也；意违势屈，二乖也；风燥日炎，三乖也；纸墨不称，
四乖也；情怠手阑，五乖也。乖合之际，优劣互差。”又云：
“消息多方，性情不一。乍刚柔以合体，忽劳逸而分驱。
或恬澹雍容，内涵筋骨；或折挫槎枿，外曜锋芒。察之
者尚精，拟之者贵似。至于未悟淹留，偏追劲疾；不能
迅速，翻效迟重。夫劲速者，超逸之机；迟留者，赏会之
致。将反速行，臻会美之方；专溺于迟，终爽绝伦之妙。
能速不速，所谓淹留；因迟就迟，讵名”赏会，非其心闲
手敏，难以兼通者焉。假令众妙攸归，务存骨气。骨气存矣，遒润加之。亦犹枝干萧疏，凌霜雪而弥劲；花叶
鲜茂，与云日而相辉。如其骨力偏多，遒丽盖少。则枯
槎架险，巨石当路，虽妍媚云阙，而体质存焉。若遒丽
居优，骨气将劣。譬夫芳林落叶，空照灼而无依；兰沼
漂萍，徒青翠而奚托？是知偏工易就，尽善难求。虽学
宗一家，而变成多体，莫不随其性欲，便以为姿。质直
者则径挺不遒，刚狠者又倔强无润。矜敛者弊于拘
束，脱易者失于规矩，温柔者伤于软缓，躁勇者过于
剽掠，狐疑者溺于滞涩，迟重者终于拙钝，轻琐者染
于俗吏。斯皆独行之士，偏翫所乖。必能旁通点画之
情，博究始约之理，镕铸虫篆，陶钧草隶。至若数画并
施，其形各异；众点齐列，为体互乖。一点成一字之规，
一字乃终篇之准。违而不犯，和而不同，留不常迟，速
不常疾，带燥方润，将浓遂枯。泯规矩于方圆，遁绳钩
之曲直；乍显乍晦，若行若藏。穷变态于毫端，合情调
于纸上。无闲心手，忘怀楷则。背羲、献而无“失，违锺张
而尚工。”其言尽善，故具载。